khistorydata/jeongjo-sjw-relations huggingface dataset:
정조 5년
行大司諫金夏材疏曰。伏以臣於向日待罪銓任時。情私所迫。屢犯違傲。罪戾層積。惟譴何是俟。聖度涵容。不但不加之誅。曲賜恩遞。俾使救護。體下之仁。無不覆燾。臣方母子相對。感祝無地。曾未幾日。忽伏奉諫長除旨。仍有牌招之命。臣實惝怳踧踖。罔知攸措。念臣屢忝臺端。無一稱塞之狀。聖明之所俯燭也。今者誤恩。又何爲而及於臣也。且臣蒙恩以來。安意扶護。而母病一向沈重。別症層生。嘔泄數日。氣益凜綴故。差之侍衛。而旣不得進參。召以本職。而亦不得承膺。頑然若木石。無所變動。臣罪至此。益無所逃。不寧惟是。臣於前大司憲金文淳疏。竊有瞿然慙恧者。其論蔡濟恭罪狀之後。末乃曰。銓家之遽然差擬。有何所據云云。所謂銓家。卽指臣在亞銓時也。伊時或以承乏。或以宿硏。果有所擧擬於一二兼帶矣。今日臺臣譏斥。若是深切。則臣之昏謬疎闇之失。於是乎益著矣。奚但一時相規而止哉。朝講有命。召牌連辱。而情病具苦。末由趍進。伏乞亟賜重勘。一以爲銓注乖方之戒。一以彰孤恩慢命之罪。千萬幸甚。臣旣自劾。則宜不敢以見職自居。而義重懲討。玆敢附陳焉。嗚呼。天討未訖。亂逆滋蔓。三司之所爭執。前後凡幾月日矣。王綱不振。國論未伸。將至國不國人不人。此皆臣所已陳者。而至若國榮滔天之惡。罄海之罪。而竟斃牖下。妖腰亂領。未伏王章。則亂賊顧何所懲畏哉。理宜亟擧緣坐之律。以代跽斬之擧。而兪音尙閟。中外咸憤。德相則以先正之孫。膺旌招之命。眷遇之隆。寵命之異。逈出尋常。固宜乃心王室。無忝所生。而乃反拊麗權凶。仰其鼻息。進退語默。惟國榮是視。周旋事爲。惟國榮是藉。四十年儒名。居然爲逆豎之所爲主。其負國黨邪之罪。固在罔赦。而投進一疏。亦出指使。遣辭絶悖。旨意叵測。直與國榮。沮遏大計之凶心。一串貫來。換面迭出。表裏相和。此實宗社之罪人。家門之賊子也。及當敗露之後。快施當律。不容少緩。而罪止削爵。法屈治逆。其姪煥億。嗜利無恥。趨東拊西。爲世指目。久矣。及乎國榮勢盛之後。慫慂乃叔。遨遊兩間。凡於背公濟私之謀。與凶國害家之事。無不紹介。無不參涉。大論旣發。情狀莫逃。凡此數凶之罪。當斷不斷。一味優容。臣不敢知殿下於此。有何一分可恕而然乎。臣竊惑焉。伏願聖明。亟恢英斷。快從群請。以明改刑。以定人心焉。答曰。省疏具悉。所陳已諭於前後三司之批。卿其勿辭行公。
정조 5년
知中樞府事蔡濟恭疏曰。伏以臣眞壑不遠。厄運相連。挽近以來。被人齮齕。凡幾遭也。上章陳暴。殆成月課。不徒臣思窮意竭。了不新奇。聖上之以此酬應。不亦添臣別般死罪乎。今者金文淳之疏。又何其憯且酷也。顧念朝廷之上。無根蔕。無援引。呼牛呼馬。無所不可者。莫臣若也。如欲斥以去之。何足費一分心力。而今其爲辭。惟恐惡言之或漏。縛索之少弛。凡諸古今章疏中。形容得大奸巨慝之文字句語。無不搜羅類聚。咸萃於臣之一身。何爲而費聲氣至此。臣驚惶震剝。求死不得。則又不得不爲憲臣惜之也。其疏中。責臣以最被先大王知過。無一分報效者。誠至到之格言也。不待人言。臣固死罪。而若以是屬之於西關事。則亦可謂不相諒矣。臣於西關。不敢違先大王爲民債。十行別諭。蚤夜靡寧。手足拮据。不請朝家一錢。艱報十三萬兩鬼錄之債。焚券於萬民所覩之地。此非臣爲民而然。實先大王至誠堂恤之諭。是承是布耳。事訖陳懇。仍卽納符。今於八年之後。無他端而欲以貪饕二字。爲汚衊之資。臣雖不足言。獨不念一世之公議乎。殿下哀憐臣。誠欲脫臣陋名。試使廷臣之有公心公眼者。往廉關西。雖一民。目臣以貪汚。謂之可厭。則臣謹伏當律。死且爲甘。尙記殿下聽政之初。諭臣以卿往關西。報得幾萬兩民債。其不貪可知。華袞之褒。可以傳千古信史。臣以是抱歸地下足矣。更何云諭。至若丙申春事。臣又記殿下諭臣。以妖宦。嘗暗地褒貶諸臣於貳極之前。而於卿則以爲某也。不附東。不附西。中立避事。是不可用之臣也。予所親聞者如此。而今乃曰。妖宦褒卿。其可欺予乎。嗚呼。妖宦則不知我殿下至聖至明。螫臣於人所不覩之地。自以爲逞憾之妙計。而魔鏡高懸。情狀盡透。則彼雖欲以是媒孼。其奈上天之監臨。何哉。若其附麗權姦之句。此指國榮而發耶。臣於待罪中權。一未嘗論政於國榮。遂致疑怒。以至暗嗾其至親史官。詬辱臣。擊去臣者卽擧世之所共知。附麗者。固如是乎。伊時廷臣之某也附麗。某也不附麗。皆聖明所洞悉。臣何必多言也。吳泰賢之奔走效力。可哀亦可笑也。李顯永後殿之疏。殿下命洗草矣。臣不見其本。而以傳敎中。縷縷辭旨推之。其雄唱雌和。必欲殺臣之狀。可以覰得。未知不殺臣。何損於己。殺臣何益於己也。聖明在上。神祇在傍。臣不爲憂。第念臣。以百不猶人之姿。荷兩朝昊天之德。寄寓崇班。便成贅疣。致使無事之朝廷。跳起千層之駭浪。景色危懔。聖慮煩惱。臣罪可勝誅哉。幸賴天地之仁。日月之明。嚴堲殄行之讒。深軫抑强之政。特旨連降。前後千百言。無非愍臣於鋒鏑之叢。拔臣於罟獲之中。生臣者父母。再生者吾君。雖使臣子子孫孫。世世結草。恩山德海。何以盡報。顧臣命途轉奇。怖畏成疾。生逢堯舜。從此永訣。已是痛恨之極。而至若纂輯之役。闡揚先大王至行峻德。昭示八路。永揭千代。豈非臣區區至願。而顚沛流離。終不得效力於其間。不瞑之恨。千載悠悠。逬出郊埛。收拾驚魂。行將永歸於父母墳墓之下。此距神京。不滿二百里。日邊消息。時或承聞。有螽斯慶則進而賀。有緩急事則進而死而已。血淚千行。言畢於斯。伏乞聖慈。亟削臣金吾籌司平市諸兼。仍許臣畢命松楸。以卒終始生成之澤。千萬血祝。答曰。有疏具悉。人言何必深嫌。本心業已洞知。卿其勿辭。卽速行公。
정조 5년
辛丑七月二十五日巳時。上御誠正閣。禮房承旨入侍時。左承旨徐有防。假注書李祖承。記事官金鳳顯。別兼春秋徐龍輔。以次進伏訖。上曰。實錄堂郞。果已盡赴於洗草宴與否知入。賤臣承命出回奏曰。皆已赴宴云矣。上曰。政官牌去來催促。仍命退。承史以次退出。
정조 5년
辛丑七月二十五日申時。上御誠正閣。右副承旨入侍時。右副承旨金宇鎭。假注書李祖承。記事官金鳳顯。別兼春秋徐龍輔。以次進伏訖。上曰。宣醞時節次如何乎。宇鎭曰。大臣以下行四拜。各就卓下。承旨立而傳杯。則大臣以下。皆於卓下受之矣。上曰。然則承旨受領府事拜乎。宇鎭曰以奉命之故。承旨立於拜位之傍。大臣以下皆拜。而臣則東向而立。大臣以下則北向而拜矣。上曰。雖是奉命。無異受拜。終涉如何矣。宇鎭曰。宣醞後班首。又立而傳杯於承旨。則承旨又跪受矣。上曰。互相傳杯。此又如何矣。命前二直提學左承旨入侍。賤臣承命出。與前二直提學徐浩修。左承旨徐有防。偕入進伏。上曰。黔巖碑文。今方親製。如有字句間病處。將送于奉朝賀。使之删潤。故朝有入侍之命矣。姑未成篇。明日更爲來待。可也。仍命浩修先退。上曰。宣醞節次。承旨聞之乎。有防曰。未及聞之矣。上曰。右副則平立。而領府事則下拜。右副則立而傳杯。領府事則跪而受之云。雖曰。奉命。於禮未知其爲如何也。有防曰。王命爲重。雖不得不受拜傳杯。而渠之私心。必不安矣。宇鎭曰。儀註如此。故勢不得不如是矣。有防曰。凡各司公會時。如有尊行。則例除公禮。而此則奉命之故。體面自別。不得不然矣。上曰。玉堂在外人知入。賤臣承命出回奏曰。校理柳孟養及修撰姜彝正。在卿未及上來云矣。上曰。實錄堂郞赴宴人員。入來與否知入。賤臣承命出。回奏曰。皆已罷宴入來云矣。上曰。注書往纂輯廳。昨日所修年條奉來。仍命書傳敎曰。史官一員待命。騎馬一匹立之。出榻敎賤臣承命出。奉入纂輯廳抄謄冊子。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐。左副承旨趙時偉坐直。右副承旨金宇鎭坐。同副承旨李晉圭坐直。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
李在學啓曰。大司憲李𡊠未肅拜。執義兪彦鏶在外。掌令朴宗彦未肅拜。一員未差。持平李有白在外。任希遠未肅拜。今日以監察茶時之意。敢啓。傳曰。知道。
정조 5년
傳于徐有防曰。左承旨。入侍。
정조 5년
李晉圭啓曰。京畿監司李亨逵。依下敎。來待矣。
정조 5년
傳于趙時偉曰。坐直承旨。入侍。京畿監司。同爲入侍。
정조 5년
兵曹。口傳政事。副司果李爗。
정조 5년
徐有防。以奎章閣言啓曰。奉謨堂。奎章閣今七月朔望後奉審。以明日進詣擧行之意。敢啓。傳曰。知道。
정조 5년
以政院都使令科治啓目。傳于李晉圭曰。分揀放送。
정조 5년
江原監司金憙狀啓。七月令薦新生鰱魚。限內不得封進。惶恐待罪事。傳于李晉圭曰。勿待罪事。回諭。
정조 5년
徐有防。以纂輯廳言啓曰。纂輯堂上。旣已加差。謄錄郞廳前司果李爗。權知承文院副正字吳翼煥差下。時無職名人。令該曹。依例付軍職。使之察任。自今日。郞廳一員輪回入直。何如。傳曰。允。
정조 5년
李晉圭。以吏曹言啓曰。禮曹佐郞沈埉呈狀內。身病猝重。勢難察任云。依例改差。何如。傳曰。允。
정조 5년
趙時偉。以兵曹言啓曰。本曹草記判下內。傳曰。知道。可否不順四字。自在先朝。飭禁至嚴。假使同伴中人。有駭悖之擧。具由擧訴於本兵。無所不可。而乃以有禁令之事。無難冒犯。此何等罪犯。可否旣曰。不順。則必是未許參前事也。內三廳新來人之許參。前所着鬼服之帽。只是如碁大。數片貫繩之物。則見此謂之曰。不着帽云爾者。渠輩設計。正在於凌踏遠人。逐而後已也。如渠蟻蝨之輩。不畏國法。乃至於此乎。無論首唱隨從。當一倂重繩。以此意。添問目嚴問。雖是新進。旣是官員。而奪笠索賂之際。安知無作俑之事也。朱亨錫追逐之房直稱名漢。一體捉來。嚴問取招事。命下矣。依傳敎。捉致守門將李英義金冕禹洪成源等及該廳房直金介同。謹以傳敎內辭緣。發問目取招。問目內。汝等雖甚微末。旣是朝官。則宜知飭敎之當遵。法綱之可畏。而朱亨錫。況是遠方之人。則設有駭悖之擧。一會齊訴。自本曹施罰。未爲不可。而抑何意思。凌踏遠人。必逐乃已。作此犯禁冒法之擧乎。所謂朱亨錫之駭擧。又不過不着帽。逐房直一事也。內三廳未許參新來所着之帽。本與不着帽無異。以此而謂之不着帽者。其可曰。成說乎。且亨錫。旣是朝官。則雖云古風。初何至於奪笠索賂乎。金冕禹洪成源之目覩其時事狀。自相酬酢。傳說於李英義者。已極可駭。而李英義之樂聞冕禹成源之說。獨拈否字。甘心冒法者。尤萬萬駭然。特敎査問。事體至重。宜不敢飾辭隱諱。當初作俑委折。及誰爲首唱。誰爲隨從情節。竝令一一直告。金介同則身爲房直。朱亨錫乃是汝之官員。則汝何敢奪笠以去。而果因何人之言。至於奪笠之境乎。亦令從實直告。則李英義所供內。矣身雖極愚迷。豈不知法禁之不可踰越。而新來朱亨錫之駭擧。實爲一廳之羞。矣身憤慨之心。欲存廳規。自陷於冒禁之科。惶恐之極。不知所達矣。矣身初供中。旣以獨拈否字直告。則豈敢營護同伴。又陷於欺罔之罪乎。當初委折。則前守門將趙彦心。因事入來。本廳先進入來。則招見新來。新來納買椎價。乃因三廳古風也。亨錫不能卽具。則本廳房直金介同。持亨錫之長衣。典當次出去。則亨錫不顧體面。起逐房直。至於弘化門內。鬼服之帽。本與不着帽同。着此帽。坐曹司間則可。而出至弘化門則不可。故矣身同官金冕禹洪成源等。見之駭然。有所傳說於一會時。矣身聞之亦駭然。果於可否時。拈否字。此莫非矣身之罪也。其外則實無作俑首唱隨從之可告矣。金冕禹洪成源等所供內。矣身等。目見朱亨錫駭擧。以同廳之故。不勝慨然。果於一會時。以此私相酬酢。而李英義參聞而已。此外則實無干涉之事。矣身苟有作俑或隨從之罪。則嚴問之下。何敢隱諱乎。房直金介同所供內。矣身何敢無端奪官員之笠乎。日不記方外先進入來。矣身以廳中古風。備療飢次。持曹司官員之長衣出去。則曹司官員。親爲追來故。還給而已。當初持去者。非笠也。乃長衣也亦非因他員之言也。實狀如此。此外無可達之辭云矣。李英義金晩禹洪成源等。依傳敎。反覆嚴問。而其所供與前供。別無異同矣。當初委折。不過微事。而轉輾葛藤。至於不順。目覩而酬酢者金冕禹洪成源也。傳聞而拈否字者李英義也。其所云。欲存廳規者。自陷於違越飭禁。論其罪狀。誠萬萬可駭。房直金介同。亦有一體嚴問之命。故爲先竝取招以入之意。敢啓。傳曰。知道。宣傳宮之職。至淸極要。自渠輩視之。不啻若仙界。則在所當擇。又非渠輩之比。然以可否不順事。作一紛競之端。以是之故。嚴立科條。痛草舊習。觀於先朝甲子年諸宣傳官回示遠配之敎。而聖意可以仰認矣。此輩之又復惹閙於幾十年之後者。究厥罪狀。萬萬痛駭。守門將李英義金冕禹洪成源。爲先汰去。待用棍時。卿其各別嚴棍。伊日參會諸守門將。不能挽止。竟令呼不順者。尤極無狀。一體嚴問取招。如皆無辭遲晩。亦竝汰去後。草記。可也。
정조 5년
又以兵曹言啓曰。本曹草記判下內。傳曰。知道。宣傳官之職。至淸極要。自渠輩視之。不啻若仙界。則在所當擇。又非渠輩之比。然以可否不順事。作一紛競之端。以是之故。嚴立科條。痛革舊習。觀於先朝甲子年。諸宣傳官。回示遠配之敎。而聖意可以仰認矣。此輩之又復惹閙於幾十年之後者。究厥罪狀。萬萬痛駭。守門將李英義金冕禹洪成源。爲先汰去。待用棍時。卿其各別嚴棍。伊日參會諸守門將。不能挽止。竟令呼不順者。尤極無狀。一體嚴問取招。如皆無辭遲晩。亦竝汰去後草記可也事。命下矣。依傳敎。捉致伊日參會守門將李廷麟徐志逸金漢彬孫錫圭李宗郁洪源海河明世玄光國等。謹以傳敎內辭緣。發問目取招。問目內。汝等。俱以朱亨錫可否時參坐之人。伊日李英義金冕禹洪成源等。惹閙作梗時。萬無不聞不知之理。而袖手傍觀。任其呼不順者。誠極無狀。行首掌務。已難免不能檢飭之罪。餘外諸人。亦均有不爲挽止之責。特敎嚴問。事體至重。宜不敢一毫隱諱。其委折情節。使之一一直告。則李廷麟等所供內。矣身等。雖極微賤。亦具秉彝之心。特敎査問之下。何敢一毫隱諱乎。矣等若知李英義之拈出否字。則揆以同任之誼。何以心術。不爲力挽乎。本廳可否之法。雖切親間。元無相議之事。諸人左右手。各執可否一字。潛納竹筒之際。任意爲之。非傍人之所知。伊日一會時。金冕禹洪成源。果以朱亨錫駭擧事。有所云云。矣等只聞之而已。至於執此而呼不順。實非意慮所及。面面相願。慘沮而罷。竟不知何人所爲矣。昨日李英義拈出後。始知否字之出於英義。實狀如此。此外。實無可達之辭。而李廷麟金漢彬。身爲行首掌務。其常時不能檢飭之罪。惶恐遲晩云矣。可否時。不相預知。不容挽止者。諸招所供。不無所據。旣與無辭遲晩有異。故爲先取招以入之意。敢啓。傳曰。知道。無論參謀與否。其中行首掌務之罪。實爲首。何待遲晩之無辭有辭。守門將李廷麟金漢彬。一竝汰去。前此十七宣傳官。一時被罪。況數少渠輩乎。然旣有遲晩後汰去之命。言不可不信。亦豈可徒然解放。守門將孫碩圭。李宗郁洪源海河命世玄光國。竝令該府勘處。至於徐志逸。雖非所任。最是久勤。又不過掖屬子枝。干涉此等事。情狀極爲痛駭汰去。待用棍時。決棍二十度。
정조 5년
又以御營廳言啓曰。本廳千摠李健秀。身病甚重。勢難察任。改差。何如。傳曰。允。
정조 5년
又以義禁府言啓曰。泰安郡守申載文拿問處之事。命下矣。申載文。時在任所云。依例發遣府書吏拿來。何如。傳曰。允。
정조 5년
又以義禁府言啓曰。靈巖前郡守黃泰彦拿囚之意。敢啓。傳曰。知道。
정조 5년
又以義禁府言啓曰。前掌令申致權。前持平徐有成鄭喆祚。前司諫安廷鉉等拿囚之意。敢啓。傳曰。知道。
정조 5년
左參贊金鍾秀疏曰。伏以臣於前月諭召之下。冒控疾痛之呼。聖批優渥。辭旨鄭重。臣奉讀感泣。寸心自激。旣又促敎踵降。則臣於是。駄疾登程。未及中半。病狀越添。不得不以奴狀申州。然後擔舁還家。及奉回諭。恩出格外。而無奈拘馬賤疾。源遠而祟重。委頓牀席。末由一致身天陛。中夜五雲之夢。有淚沾枕而已。向來金吾兼帶之乍縻旋解。俱出恩造。又未幾而有政府西壁之命。臣手奉除書。驚感罔措。噫。以臣情私之悲切懇迫。準法歸養。奚至兩年不得請。而只緣臣。君親之際。精誠無素。語言不足以感動。辭巽每歸於例套。遂致王朝官爵。委命草莾。曠職逋召。無往非罪。至於內閣之任。地近責重。非他司比。而臣之在野遙帶。于今十有三月矣。仙禁氷銜。虛寄告退之身。長作等棄之窠。國體由是而日虧於上。臣罪由是而日積於下。噫。臣之獲蒙聖恩。專守母側。久矣。歸養之準請。似無甚着急。而遷延之間。病公害事。已如此。此於朝家綜核名實之政。何如也。臣所以寤寐不寧。不得請則不敢止者也。玆敢申暴肝血。從縣道上聞。伏望聖慈。哀臣憐臣。鐫臣本兼諸任。準臣歸養前請。使臣免作忠孝罪人。寔至願大幸也。答曰。省疏具悉。待卿久矣。再明講席。備員事緊。卿其勿辭。上來參班。
정조 5년
辛丑七月二十六日辰時。上御誠正閣。禮房承旨入侍時。左承旨徐有防。假注書趙興鎭。記事官金鳳顯。別兼春秋徐龍輔。以次進伏。上曰。今日進箋時。大臣卿宰幾人入來乎。有防曰。時原任大臣李命植趙㻐金熤黃景源洪良浩及新加資三人。粉板謄錄諸卽。合爲四十餘員矣。上曰。今日纂輯堂郞。皆已任進。而編輯之役。幾許爲之乎。兼史知入。鳳顯承命出回。奏曰。堂郞皆仕進云矣。上曰。右副承旨。使之入侍。鳳顯承命出。與金宇鎭進伏。命書金鍾秀疏批訖。命讀御製黔巖碑文草。上曰。廷臣中。有知此時事實者乎。宇鎭曰。事在五十年前。廷臣之備諳伊時事者。似或不多矣。有防曰。往來西郊之人。則必有得於傳聞者矣。上曰。右承旨及江華留守。使之入侍。鳳顯承命出。與李在學徐浩修進伏。上賜先朝賡進御製曰。此冊右副承旨。往傳于領府事。編次之際。必須務從詳備之意。言之好矣。上命浩修。出示碑文草曰。卿其袖去。傳于奉朝賀字句間。如有疵病處。必加潤色。明日持來以入。可也。仍命讀碑文草訖。命浩修先退。上命在學。讀右副承旨。入侍。筵說在學讀訖。上曰。右副雖奉命出去。受領府事之拜。揆以人事。似涉如何矣。有防曰。雖是王人奉命之行。而子受父拜。終涉不安矣。上曰。此亦稀貴之事也。命退。諸臣以次退出。
정조 5년
辛丑七月二十六日午時。上御誠正閣。前一提學入侍時。前一提學徐命膺。左承旨徐有防。假注書趙興鎭。記事官金鳳顯。別兼春秋金載瓚。以次進伏。上曰。卿見碑文草。其無疵病處乎。命膺曰。盡善盡美。字句之間。未見有疵病矣。上曰。欲盡其時事實故。綴文極難。予則曰。多有病處矣。命膺曰。臣意則竊以爲御製中。可謂罕有。而以臣淺見。或似有一二處宇病故。敢陳愚見矣。上曰。誠如卿言矣。然則何字爲何改耶。命膺曰。太陽未離海底。改之以太陽肇離滄海。則似好矣。上曰。然則以此改之。可也。命膺曰。臣旣登前席。有區區所懷。敢此仰達矣。上曰。何事耶。命膺曰。今此列朝寶鑑。當爲一統成書。而三寶鑑凡例。各自不同。國朝寶鑑則不載御諱御字。宣廟寶鑑則只載登極後御諱。肅廟寶鑑則俱載御諱御字及小字。旣爲一統文字。則前後之或載或不載。恐非嚴體段。正凡例之道。不可不一次經稟後。定之矣。上曰。何以則爲好耶。領府事所言。亦如何云耶。命膺曰。一遵肅廟寶鑑凡例。爲好云矣。上曰。宣廟寶鑑文體。有似作家文字矣。命膺曰。比之史記。則國朝寶鑑如史略。宣廟寶鑑如通鑑。肅廟寶鑑如綱鑑。以史略通鑑綱鑑。合爲一書。則似不成一統文字矣。大抵。凡干冊子先定凡例。然後可以成秩矣。上曰。然則諸堂。相與爛商後。一番稟定。可也。命膺曰。凡編書之法。必先有凡例。然後纂輯之際。可以按據紀載。今番凡例。亦相議纂定。先爲啓下。恐似便當。故敢達。上曰。依爲之。出擧條命膺曰。臣於寶鑑纂輯事。適有區區愚見。敢此仰達矣。寶鑑三秩。凡例各異。國朝寶鑑。則皆不載御諱御字。宣廟寶鑑。則只載登極後。御諱。而不載御字。肅廟寶鑑。則俱載御諱御字與小字。前後凡例。互相牴牿。不成一統文字。今若依少微通鑑及綱鑑之例。卷首徽號下。別行低下。謹載御諱御字。在位幾年。壽幾年。以及於陵號。略倣譜略之註。而節約之。則庶幾體段嚴正。凡例均一。且國朝寶鑑。篇題以太祖一。太宗一書之。亦似如何。今若加一朝字。恐爲完備。故敢達。上曰。依爲之。出擧條上曰。纂輯之役。何當告成耶。命膺曰。曾聞肅廟寶鑑纂修時。亦至三年云。蓋其考據編輯之際。自致延拖。恐難速成矣。上曰。此何必遷就時日耶。苟能着意用工。則似不過一二朔矣。命膺曰。臣以謝事之身。有難胃膺。故前以此意仰陳。而未蒙許可。今不敢更爲煩瀆。而第臣年紀已邁。精爽昏耗。雖於尋常文字。尙多遺誤。以此精力。實無堪承重任之望矣。上曰。以卿之精力文識。何至此巽辭耶。然則纂次之役。雖不可强責於卿。而至若諸堂纂輯後。校正之役。則卿必勿辭也。命膺曰。謹當依下敎。擧行矣。命退。諸臣以次退出。
정조 5년
辛丑七月二十六日未時。上御誠正閣。藥房提調入侍時。藥房提調鄭民始。左承旨徐有防。假注書李祖承。記事官金鳳顯。別兼春秋金載瓚。以次進伏訖。上曰。惠慶宮進服湯劑停止後。症候尙此未減。前方或新劑間。議定以稟。可也。民始曰。臣謹當出議於醫官後。稟達矣。上曰。唯。民始曰。水剌厭進之節。若何。上曰。一樣矣。民始曰。近日積候。若何。上曰。差勝後。一樣矣。上曰。議藥廳及本廳醫官之入直於移接所。殊涉不緊。使之還接。似無妨矣。民始曰。提調旣已輪直於移接所。而使渠軰還接。則恐有難便之事矣。上曰。不無其弊。然則從便處之好矣。上曰。雨餘東風若是。禾稼之受傷必矣。民事極爲悶慮。而嶺南則蟲災。又復熾盛云。今年穡事。可判其荒歉。雖以一坪之內。一邑之中。災俵想必異例。前頭災政。實未有善處之道矣。民始曰。聖敎誠然矣。災政區別分俵之際。虛實相蒙。如不得善處。則前頭經費之慮。亦不少矣。上曰。年分啓目。似可入來。而尙無聲息何也。民始曰。近似入來矣。命有防。書傳敎曰。旣欲待用刑按査。則遲滯之由。何無一字狀聞。而況有令該曹査問之成命。則回移該曹。以竢處分。事理當然。一邊論移該曹一邊。上章分疏。殊欠藩臣之體。慶尙監司李文源從重推考。此上疏還下送。捧納承旨。推考。上曰。蔡濟恭疏。卿果見之乎。民始曰。臣已見之。而急急呈疏。有若對辯。事體所在。誠爲無嚴矣。上曰。洗草隔宵。不得不已也。何必以此爲罪也。昨筵已有下敎於領相。而予所以鎭安之心。猶未感孚。又有此事。夫何多諭。且副學所啓。亦無着落故。尙未啓下矣。有防曰。昨見副學所啓。則殊欠啓體矣。仍命民始先退。命書傳敎曰。纂輯設廳。凡今幾日。日前所修兩年條外。迄無一板纂輯之本。雖未知諸堂事故之。何如。而揆以事面。能無稽忽之歎乎。況此寶鑑冊子。比實錄體段。反有重焉。一味遷就。告成未易。與向所謂費了一月之役。可以訖工之說。何其相左之甚。以此意。各別申飭諸堂。而諸堂進不進及所撰月日。亦依史局例。逐日書進。近日飭敎。不啻諄複。而專當史事。熟知顚末。豈可以一任其引義。堂上蔡濟恭。從重推考。卽爲牌招。使之任進。又命書傳敎曰。惠慶宮進服加味六君子湯停止。香砂六君子湯。自今日煎入。出榻敎仍命退。承吏以次退出。
정조 5년
辛丑七月二十六日未時。上御誠正閣。坐直承旨京畿監司一直提學入侍時。京畿監司李亨逵。一直提學沈念祖。左副承旨趙時偉。假注書趙興鎭。記事官金鳳顯。別兼春秋金載瓚。以次進伏。上曰。碑見樣持來乎。亨逵曰。持來矣。上曰。碑石得於何處乎。亨逵曰。得之戶曹矣。上曰。無短小之患耶。亨逵曰。以見樣觀之。甚大矣。上曰。碑文其已寫之否。念祖曰。姑未及書之矣。上曰。行數字數。何以排。念祖曰。不大不小。甚適中矣。上曰。提學更觀其碑文。則文勢何如耶。念祖曰。誠好矣。上曰。畿伯亦見之否。亨逵曰。臣亦伏見矣。上命念祖讀之。上曰。李一良。卿其見之否。爲人果何如耶。亨逵曰。人甚了了。而且已加資矣。上曰。爲聖臣之子乎孫乎。亨逵曰。聖臣之孫也。上曰。卿今適當於店舍之役。事不偶然。於卿亦與有榮矣。亨逵曰。見今所在撥舍。非當時舊舍故。移建他處。而卽其基址。建立碑閣矣。上曰。碑閣之役。今至何境耶。亨逵曰。方蓋瓦矣。上曰。路上來往之人。皆可見其碑耶。亨逵曰。然矣。上曰。大門懸板。欲爲書揭。而書之以辛丑駐臨。未知何如耶。念祖等曰。好矣。上曰。然則以京畿監司奉敎書。書揭。可也。上曰。碑閣前路。當立下馬碑乎。亨逵曰。方刻石矣。上曰。立碑之後。御製序辭。欲刻之前面。以示路上來往之人。卿等。以爲如何。念祖等曰。刻之前面。則行路之人。無不奉覽矣。聖敎誠好矣。上曰。刻石之役。必從速告成。趁來月十五日。立之。可也。亨逵曰。謹當依下敎擧行矣。上曰。今年畿內年事何如云耶。近者冷雨不止。甚可悶矣。亨逵曰。大體則快免凶歉。而東風連吹。冷雨不霽故。往往多傷損處。以各邑文報觀之。則姑無尤甚處矣。上曰。田穀能免災損否。亨逵曰。田穀雖幸免歉。而至於綿農則慘凶云矣。上曰。今年木花。八路同凶。哀此窮民。無衣無褐。將何以卒歲乎。言念民事。誠極悶然矣。上曰。京畿則今年災政。能無難分之慮耶。亨逵曰。浦落成川之災。間多有之矣。上曰。木花之災。似尤多矣。上曰嶺東湖西則年事稍近可云。而嶺南湖西可謂太甚。兩西亦不免凶歉云。誠可悶也。時偉曰。建陽門往來雜人。常時則把守軍兵。可以禁斷。而至於動駕及殿座時。則必有紛還難禁之弊。臣意每當動駕殿座之時。請出標信。使宣傳官持標信立門。區別其當入不當入者。使之出入。一如留門時例。則恐合事宜故。敢此仰達矣。上曰。依爲之。出擧條命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐。右副承旨金宇鎭坐直。同副承旨李晉圭坐。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
李在學啓曰。大司憲李𡊠未肅拜。執義兪彦鏶在外。掌令朴宗彦未肅拜。一員未差。持平李有白在外。任希遠未肅拜。今日以監察茶時之意。敢啓。答曰。知道。
정조 5년
又傳于曰。明日挾輦軍六十名爲之。以金虎門入直軍擧行。
정조 5년
以全羅監司朴祐源農形狀啓。傳于李在學曰。全州等邑蟲災。如是熾發云。遠外諸邑之同然與否。斯速隨聞狀啓事回諭。若此則何不請酺祭香祝乎。今雖節晩。其在修盡人事之道。宜無所不用其極。依嶺營例。香祝當日內。罔夜下送。令該曹。亦依昨日下敎知委。
정조 5년
徐有防啓曰。來初一日輪對。取稟。傳曰。爲之。
정조 5년
又以啓曰。領府事金尙喆。依下敎來待矣。傳曰。入侍。
정조 5년
金宇鎭。以奎章閣言啓曰。奉謨堂及閣內諸處。臣等進詣奉審。則前日執頉處外。姑無頉之意。敢啓。傳曰。知道。
정조 5년
又以奎章閣言啓曰。明日親臨會講時。抄啓文臣中。前正郞李東稷。方在削職中。不得進參。單子中。懸頉以入之意。敢啓。傳曰。知道。
정조 5년
又以奎章閣言啓曰。直提學沈念祖有身病。勢難入直。以檢書官代直之意。敢啓。傳曰。知道。
정조 5년
吏曹口傳政事。兼知春秋館事四單。蔡濟恭趙㻐李命植金熤。兼春秋館編修官單趙城鎭。兼春秋官記事官六單。尹履相魚錫光朴長卨李日運李爗吳翼煥。
정조 5년
徐有防。以弘文館言啓曰。新除授副校理朴天行。卽爲牌招察任。何如。傳曰。允。
정조 5년
李在學。以義禁府言啓曰。守門將李宗郁河命世拿囚之意。敢啓。傳曰。知道。
정조 5년
又以義禁府言啓曰。守門將孫碩圭李宗郁洪源海河命世玄光國等。竝令該府勘處事。傳旨啓下矣。孫碩圭洪源海玄光國等。今方待命。卽爲拿囚李宗郁。曜金門入直河命世。丹鳳門入直云。待闕門開替直後。竝拿囚之意。敢啓。傳曰。知道。
정조 5년
辛丑七月二十七日辰時。上御誠正閣。領府事入侍時。領中樞府事金尙喆。右承旨李在學。假注書李祖承。記事官金鳳顯。別兼春秋金載瓚。以次進伏訖。尙喆曰。近日漸有涼意。聖體。若何。上曰。一樣矣。上曰。纂輯役事。今果何如耶。尙喆曰。今將分受董役。而凡例不一。難於取捨矣。上曰。昨聞徐命膺之言。則以爲國朝寶鑑及宣廟肅廟兩朝寶鑑中。御諱或載或不載。其例不一。而且文體。或如綱鑑。或如史略。或如通鑑。詳略亦爲不同云。今將何以爲定耶。尙喆曰。凡例更當議定有一定之䂓然後。可以按例爲之矣。上曰。凡例雖不可不議定。而此屬纂輯後事。猶爲不急之務。纂輯之役。使之不多日內完訖之意。申飭。可也。尙喆曰。取考國朝寶鑑肅廟寶鑑纂輯堂郞。皆兼春秋之銜。今亦宜依古例擧行。敢此仰達矣。上曰。依爲之。出擧條纂輯堂郞。春秋兼銜。依例口傳差下事。榻前定奪尙喆曰。徐命膺今於纂輯之役。雖欲誠心爲之。眼視甚艱。且休致之臣。難於兼銜。渠亦以此爲言。似難專任其役。但使之主管校正爲好矣。上曰。徐命膺撰修文字。必與兩重臣。文體顯異。似不可合付矣。然則使之校正爲好。而堂上亦不可不加差。如有可合之人。更爲差下。可也。尙喆曰。金熤文才。實合是役。而方帶捲草官之任。有不敢仰請矣。上曰。此不過一時任役。有何所妨也。尙喆曰。寶鑑纂輯。不宜遷就。漢城判尹金熤本廳堂上差下。使之着意察任。何如。上曰。依爲之。出擧條纂輯堂上金熤差下。榻前定奪上曰。堂上今已加差。開月內。可以告訖耶。尙喆曰。金熤如卽出仕。則來月內。庶可垂畢矣。上曰。年條分排割付。則纂修之工。似可便易矣。尙喆曰。然矣。尙喆曰。先朝實錄中。前右相所纂修者。今已洗草。寶鑑編輯時。以其年條。取來政院日記。勢當考出。敢此仰達矣。上曰。依爲之。出擧條尙喆曰。今於纂輯時。取考日記。則惟我先朝慈愛之恩。敎誨之德。藹然辭表。丁寧懇惻。臣不勝莊誦感泣之至。自己卯至丙申。爲十八年間事。彙成一冊子。以爲垂後觀法之地。實爲美制。敢此仰達。上曰。今卿所奏。實合事宜。此則卿須謄輯。以成一部文字。俾得傳後久遠之道。可也。尙喆曰。陵幸今已定行矣。此雖出於我聖上追感之孝思。而此時動駕。下情誠不勝區區悶慮矣。上曰。以十五日爲定。實爲進退不得之日字也。且一日之內。可以往返。有何所妨也。今番行幸。與此時有異。卿不可不參。其將何以爲之耶。尙喆曰。數年以來。疲癃之疾。日甚一日。實無自力陪往之望矣。然亦豈敢偃便在家乎。謹當趨詣郊坰。仰瞻羽旄之儀矣。上曰。今者纂輯時。文獻備考。亦爲參考則似好矣。尙喆曰。誠如聖敎矣。至於備局各司謄錄。亦多有考出處矣。上曰。肅廟寶鑑纂輯之役。三年然後。始乃告訖云。寧有如許事例。今不可謬用此例。都廳其果着意爲之耶。尙喆曰。都廳果勤實善爲矣。上曰。今番列朝寶鑑纂輯時。實錄不可不抄出。而江華府奉安。爲三百五十餘卷云。別兼下去然後。可以謄出。而實非一人之所可獨任而爲之者。且多費日字。廚傳之弊。不可不念。昔於壬辰亂後。史牒盡爲亡失。赤裳所奉實錄。奉來春秋館。已有謄出還奉之例。今亦依古例。奉來抄出後。還爲奉安。似好矣。尙喆曰。誠如聖敎矣。旣有已例。則依此爲之。實合事宜。亦爲省弊之一道矣。上曰。黔巖碑文。卿未見之矣。仍命持入。鳳顯承命奉入。命在學讀奏。上曰。舊甲載回。日月將至。又在予嗣服之後。此事。誠非偶然也。尙喆曰。甚盛擧也。前日一守令處分。實出於念舊之聖意。臣不勝欽頌之忱矣。上曰。此人雖甚不似。只以今年之故。特施念舊之意。不加處分。而使之相換矣。命副摠管鄭昌聖入侍。賤臣承命出。與昌聖偕入進伏。上曰。所修冊子。今已就緖耶。昌聖曰。今方搜集謄出。而穆祖翼祖度祖桓祖四大王誌狀。亦將謄輯矣。上曰。誌狀皆已搜得耶。昌聖曰。誌狀幾皆搜得。而至於第一室第二室誌狀。則終無可得處矣。上曰。昏朝文字。亦不可不錄。卷帙多寡。果何如耶。昌聖曰。卷數幾爲三十餘卷矣。上曰。謄抄之際。難以獨任。如有可合之人。與之竝力。好矣。昌聖曰。成大中。實合任使於此等之役。而方有內閣役事云。故不得仰請矣。上曰。內閣事。今已垂乘畢。言送內閣。卽爲招去。可也。昌聖曰。文集中。多有考校處。而以私力。實無得見之路。內閣及玉堂所在文集。這這取見。然後可以完役故。敢此仰達。上曰。唯。昌聖曰。國朝詞命凡例。今已釐定故。玆以持入矣。仍命讀奏。昌聖讀奏訖。上曰。凡例果善爲之矣。以此爲定。可也。命退。諸臣以次退出。
정조 5년
辛丑七月二十七日巳時。上御誠正閣。禮房承旨入侍時。左承旨徐有防。假注書趙興鎭。別兼春秋徐龍輔鄭東浚。以次進伏。上曰。右副承旨提調。入侍。賤臣承命出。與金宇鎭鄭民始進伏。上曰。流霞亭。旣屬於本閣。本閣諸臣。春以三三。秋以九九。齊往宴遊於湖上。如讀書堂故事。事旣有定式。而春間則事多掣礙。遷就未果。見今秋序已屆。天氣淸朗。畫舫歌吹。文飾昇平。此其時矣。迨今之時。依節目往遊。似好矣。民始曰。定式雖如此。此時諸臣。雖一日之暇。何可離城而出外耶。上曰。此不過一日間事。地又不遠。暫時出游。何妨之有也。上曰。各司古風。一依舍人例爲之事。載之閣志。若値湖上宴遊之時。則各司郞官。皆可以發牌耶。民始曰。然矣。上曰。昨年兩南臭載之數。至爲六千餘石故。前後飭敎。不啻嚴截。而今年敗船。又至爲萬餘石之多。若是不已。則明年又不知爲幾萬石矣。寧不悶然乎。民始曰。今年臭載之多。實是挽近所未有。國儲漸縮。經用不繼。誠悶慮處矣。以臣所管惠廳事言之。如無昨今年臭載之弊。則一年應用外。計其剩數。將不下數萬斛穀物。而今年敗船之後。大違初料矣。上曰。敗船之弊。不但由於船人輩。私自偸弄。亦係方伯守令不能檢飭之致也。大抵。嶺南。則自漕倉創設以後。未嘗有臭載。而湖南一路。則其弊特甚。此無他。實由於船隻之不堅緻矣。都監船載運之規。創自何時耶。民始曰。雖未能的知其創始之時。而流來之久。似近百年。都監船之爲弊。恐非一朝之可革。講求矯救之方。實無其策。臣未知何以則爲善處矣。至如湖西。則道里稍近。船價甚些故。船漢輩。每貪其船價之厚。直向湖南。而初不入湖西。以此之故。湖西列邑。拘於船隻之難得。晩後裝發。輒致愆期故。尙多未納之數。誠甚悶慮矣。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨金宇鎭坐直。同副承旨李晉圭坐。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
徐有防啓曰。明年常參經筵。取稟。傳曰。停。
정조 5년
以修撰李宗燮牌不進罷職傳旨。傳于徐有防曰。只推。
정조 5년
以副校理朴天行牌不進罷職傳旨。傳于金宇鎭曰。只推。
정조 5년
兵曹。口傳政事。副司果李時秀。
정조 5년
李在學啓曰。今春摛文院親臨講筵日記。李集斗以其時注書。卽爲修納事。親承下敎。而今至屢朔。訖未修納。事之稽緩。莫此爲甚。所當重勘。而本院請推之外。無他可施之罰。何以爲之。敢稟。傳曰。李集斗罪狀。訖可休矣。然猶犯科。愈往愈甚。況此日記事。前席承敎。六朔延拖。若有一分嚴畏之心。安敢乃爾。政院之今始請罪。旣非溺職之甚乎。李集斗爲先令該府。拿問定罪。
정조 5년
李在學。以訓鍊都監言啓曰。本局哨官吳彦儁。身病甚重。勢難察任。改差。何如。傳曰。允。
정조 5년
又以御營廳言啓曰。本廳字內。惠化門北邊第三城廊體城頹毁處。今已畢築。而女墻仍爲始役矣。把守軍。依例撤罷之意。敢啓。傳曰。知道。
정조 5년
又以刑曹言啓曰。頃因傳敎。晉州査事査啓之命。殆及半載。無一言皁白。紀綱所在。萬萬駭然。慶尙監司李文源越俸五等。當該諸査官。令本道。指名現告。待秋成拿問定罪。遲滯形止。令該曹。嚴關査問草記事。據行會本道矣。卽見該道回移。則應問各人。散配於兩湖諸邑。移關推捉之際。自貴多日。故稽滯之由。先爲狀聞。待罪人等齊到。始爲會査於閠五月。而罪人等專諱本事。一反前招。屢加盤詰。終始疑亂。不可以渠輩反覆之說。率爾登聞。平問之下。實難得情故。待用刑。親執更覈。卽爲修啓計科。自犯稽忽。至承嚴敎。實不勝惶恐震越云矣。罪人等更査之後。旣變前招。勢將待用刑。嚴訊究覈。則事當以此委折。更爲狀聞。而遲滯狀啓。旣在於五月伊後三四朔之間。更無動靜。一味稽緩。使莫重査事。尙今遲滯於成命之下者。終不可無飭。慶尙監司李文源推考。何如。傳曰。允。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨趙時偉坐。右副承旨金宇鎭坐。同副承旨李晉圭坐直。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
傳于徐有防曰。坐直承旨。入侍。
정조 5년
李晉圭啓曰。明日次對。兩司無進參之員。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 5년
徐有防。以弘文館言啓曰。副校理朴天行。旣有只推之命。卽爲牌招察任。何如。傳曰。允。
정조 5년
金宇鎭。以戶曹言啓曰。奎章閣書役寫字官安福臣等十五人。令該曹。各木布各一疋施賞後。草記事。命下矣。書役寫字官安福臣等十五人。各木一疋。布一疋題給之意。敢啓。傳曰。知道。
정조 5년
李在學啓曰。卽者義禁府都事來言。守門將孫碩圭等原情判付內。本律良中。以公罪照律。放送後草記事。命下矣。判義禁蔡濟恭。謂有情勢。不爲行公。照律草記次。堂例不得擧行云。判義禁蔡濟恭。卽爲牌招。使之擧行。何如。傳曰。允。
정조 5년
李在學。以義禁府言啓曰。前假注書李集斗拿囚之意。敢啓。傳曰。知道。
정조 5년
辛丑七月二十九日巳時。上御誠正閣。禮房承旨一提學入侍時。一提學金鍾秀。左承旨徐有防。假注書趙興鎭。記事官金鳳顯。別兼春秋徐龍輔。以次進伏。上曰。近日以來。卿之母病何如耶。鍾秀曰。劇歇靡常。長在凜綴中矣。上曰。頃者所下扶植元氣之敎。卿其見之否。鍾秀曰。臣不勝感泣矣。上曰。卿所纂名臣奏議。何當告成耶。鍾秀曰。皇明奏議。幾至訖功。而國朝奏議。則臣旣僻在鄕舍。可考文字。無以得閱故。姑未就緖矣。聞禮議柳義養之言。則臣之所求而不得者。多有聚置者云。方欲取見。而東人文集中。可考冊子之在於內閣者。亦當取出考見矣。上曰。唯。鍾秀曰。臣於昨日。摛文院殿座還內後。更進本院與諸閣臣。奉覽御製黔嚴碑文。則雲漢之章。燦然昭回。別無字句間。未盡處。而地則隱。碣之則字。臣以愚見。似不如似字矣。上曰。初以似字。而奉朝賀徐命膺。以卽字改之矣。大抵。其時事蹟。豈不奇且異乎。鍾秀曰。誠然矣。上曰。今番蔡濟恭事。誠是意外。卿亦似聞知矣。鍾秀曰。臣亦聞之矣。言官之以言獲罪。似是過中之處分。而臺閣之如是摧抑。亶在於鎭安之道。臣亦仰認聖意之攸存矣。上曰。卿言是矣。卿將何時還鄕耶。鍾秀曰。臣今將下去矣。臣方筵退之際。竊有所仰達者。本閣事務。非比他司而主管之臣。只是二三諸僚而已。如臣者。虛縻華銜。逖在鄕廬。一年二年。曠費時月。其在下情。曷勝惶悶。臣於前者。屢有所陳懇。未蒙允可。而在臣私義。悚蹙則極矣。臣所帶內閣之銜。特賜遞解。是所望也。上曰。卿言雖如是。閣職則有難許解矣。命退。諸臣以次退出。
정조 5년
辛丑七月二十九日申時。上御誠正閣。坐直承旨入侍時。左承旨徐有防。同副承旨李晉圭。假注書李祖承。記事官金鳳顯。別兼春秋鄭東浚。以次進伏訖。上曰。注書往四學。六曹。晝直官員。摘奸以來。仍命有防書傳敎曰。騎馬一匹。立之。賤臣承命出。上命有防晉圭。分讀摛文院日記。有防晉圭。以次讀奏訖。賤臣回奏曰。臣馳往諸處摘奸。則皆無頉矣。命退。諸臣以次退出。
정조 5년
行都承旨嚴璹藥院直。行左承旨李憲默坐。右承旨趙時偉坐直。左副承旨金宇鎭坐。右副承旨李世奭未肅拜。同副承旨黃昇源坐直。注書二員未差。假注書趙興鎭仕李祖承仕直。事變假注書朴柱遇仕。
정조 5년
李憲默啓曰。明日常參經筵。取稟。傳曰。停。
정조 5년
傳于李憲默曰。禮房承旨。馳詣宗廟景慕宮。奉審摘奸以來。
정조 5년
傳于金宇鎭曰。左副承旨。入侍。
정조 5년
以奎章閣提學直提學進不進單子。傳于黃昇源曰。二直提學則受由在家。而亦皆懸病。本閣事。誠極無謂。掌事例。掌閣誌之一提學。何不照察乎。且以政院言之。提學直提學之仕進。未滿三日。則推考事。載在故事節目。而訖無一番請推之事。政院之近來所爲。無可言。必欲抵重罪而後已。予亦末如之何矣。誠欲無言也。然此直學。旣因特敎受由。元無請推之事矣。
정조 5년
以掌令朴宗彦。持平任希遠。獻納金翊休。正言嚴思憲。牌不進罷職傳旨。傳于金宇鎭曰。只推。
정조 5년
趙時偉啓曰。守門將孫碩圭等。以公罪照律。放送後草記事命下。而判義禁蔡濟恭。昨旣違牌。今又在外。次堂例不得擧行。何以爲之。敢稟。傳曰。判義禁卽爲牌招擧行。
정조 5년
傳于趙時偉曰。差祭安徐。凡公會勿參事。已有事目。況監軍苦役乎。抄啓文臣中。時帶兵郞人。監軍望。懸註入啓事定式後。必依此擧行。
정조 5년
知春秋同春秋前望單子入之。落點。知春秋金魯鎭黃景源。同春秋鄭昌聖洪良浩。
정조 5년
有政。判書李衍祥進。參判李敬養受由。參議未差。右承旨趙時偉進。以李憲默。李世奭黃昇源爲承旨。尹在醇爲掌令。李時秀爲副修撰。徐邁修爲戶曹正郞。許晊爲禮曹佐郞。李運彬爲宗簿正。申師顯爲繕工副正。金夏璉爲直講。曺允亨爲淸道郡守。韓尙默爲懷德縣監。洪仁浩爲兵曹佐郞。韓㵛爲司宰僉正。李家煥爲禮曹正郞。禁府都事趙時淳。氷庫別檢李舒永相換。承文著作單洪。司僕主簿金持默。仍任事承傳。
정조 5년
兵批。判書李性源進。參判鄭一祥病。參議金尙集病。參知兪恒柱入直進。右承旨趙時偉進。以任希曾爲副摠管。李彦濟爲同知。許任爲兼內禁衛將。洪尙德爲武兼。李禹道爲宣傳官。金振洙李喜大尹鑌金尙振爲守門將。副司直徐有防。
정조 5년
吏批。再政。以李顯默李錫夏爲典籍纂輯。知春秋單李衍祥。同春秋單徐有隣。
정조 5년
傳于李憲默曰。在外兵曹佐郞改差。今日政差出。
정조 5년
傳于趙時偉曰。該房承旨與兵曹判書。特宣傳官口供草記。入侍。
정조 5년
以右副承旨李世奭牌不進罷職傳旨。傳于黃昇源曰。只推。
정조 5년
備忘記。向以宣傳官空廳事飭敎。何如。則渠輩一分有嚴畏之心。更何敢冒犯乎。今日入直宣傳官。竝以奉命出去。而無一人替待本廳。召命之下。以新來。在曹司間者一人。僅僅推覓以來。此大關紀綱。每每太寬之故。將無收拾之境。堂上外。參上參下。不爲待令宣傳官。一竝當汰去。今日政。勿拘常格。毋論京職外職及內禁衛之未準朔已準朔。各別擇差。所謂召致之曹司宣傳官一人。奚特不知東西。奏對亦極無形。當該宣傳官李東善。亦當汰去。諸宣傳官及行首宣傳官。令兵曹拿問。捧供草記。
정조 5년
以政院。當該書吏科治刑曹啓目。傳于趙時偉曰。分揀放送。
정조 5년
金宇鎭。以奎章閣言啓曰。去六月三十日。今七月初十日二十日考功。因閣僚有故。不得擧行。待後日次。同爲磨勘入啓之意。曾已草記蒙允矣。今日考功時。前三次考功。同爲修釐以入之意。敢啓。傳曰。知道。
정조 5년
黃昇源。以奎章閣言啓曰。本閣曬書吉日。令日官推擇。則八月初六日卯時爲吉云。以此日時擧行。何如。傳曰。允。有許多擧行。許多措設。果皆商量乎。明當詳敎於前一直提學入侍時矣。
정조 5년
傳于趙時偉曰。濬川司都廳。明朝來待。
정조 5년
備忘記。烽所入直之必遣禁旅。法意。何如。而將則無去處。軍則有執頉。旣未前聞。大關後弊。該禁軍爲先除名。令兵判。待用棍時嚴棍懲治。新莅之初。似由生疎而然。無論某處某處。兵判之時遣摘奸。自是例事。則近胡廢却乎。不可無警。兵曹判書李性源。推考。
정조 5년
備忘記。向者申飭之後。欲知該營帥奉行之勤慢。日前送摘奸而執頉。今日又從三令之意。更令摘奸木根之被捉。不啻狼藉。參軍之巡山。未見形影。事之無據。莫此爲甚。南道北道西道參軍。竝汰去。待用棍時。從重決棍。各該營大將推考。其中尤無形者。北道尤甚。似由營力之不若三局而然。竝與松軍而無去處。豈不萬萬駭然。該大將從重推考。該參軍待用棍時。加數懲治。惟是東道參軍松軍。莫不勤勵。執頉最少。此則更觀前頭。當有褒賞之典。竝以此意。分付。
정조 5년
黃昇源。以纂輯廳言啓曰。列朝寶鑑纂輯堂上差出事。命下矣。吏曹判書李衍祥。刑曹判書金魯鎭。戶曹參判徐有隣。漢城府左尹鄭昌聖。右尹洪良浩。弘文館副提學沈念祖。奎章閣直提學鄭志儉。先爲差下。使之察任。何如。傳曰。允。仍令該曹。今日政。付春秋兼銜。而春秋館堂上及副提學。直提學。各有本任。或館閣應兼銜。不必疊付。以此意。分付該曹。纂輯堂上所編分授實錄。別單書入。可也。
정조 5년
金宇鎭。以吏曹言啓曰。仁明園守奉官李道爀呈狀內。身病甚重。勢難察任云。今姑改差。何如。傳曰。允。
정조 5년
趙時偉。以御營廳言啓曰。本廳哨官朴成大。身病甚重。勢難察任。改差。何如。傳曰。允。
정조 5년
又以濬川司言啓曰。本司都廳李健秀身病代。以御營廳千摠田翊顯差下。使之察任。何如。傳曰。允。
정조 5년
吏曹參判李敬養疏曰。伏以臣之向者一出。夫豈得已而然哉。薦違召命。未蒙恩勘。至有牌望勿施之命。臣於是。進退維谷。逃遁無路。不得不黽勉暫出。而顧其踪地之難安。固自如也。噫。臨改通擬之際。其所不審。臣與長三銓及郞官一也。區別之敎。特出聖恩。收敍之典。先及臣身。又以蔑效之職。擧而授之。殆無異於以臣代臣。臣未知何以得此於君父也。惶隕感激。歷日靡措。而第同罪異罰。旣非朝家綜核之政。倖逭爲榮。亦係人臣廉防之重。臣若以一時副急。仍爲盤礴之計。則一身四維。雖不足恤。堂堂淸朝。將安用如此政官爲哉。職名自在當遞。情地轉益窮蹙。屢犯違逋。徒積罪戾。且臣有目下情理懇迫者。臣母年迫八旬。居恒凜綴。每當節換。諸症添㞃。自日昨泄痢無計。氣息奄奄。臣無他兄弟。左右扶將。實無一刻暫離之勢。天牌之下。隨詣陳懇。伏乞聖慈。俯垂鑑諒。亟遞臣職。以安私分。以便救護。千萬幸甚。答曰。省疏具悉。卿其勿辭。救護母病。
정조 5년
辛丑七月三十日卯時。上御誠正閣。前一直提學入侍時。前一直提學鄭民始。左承旨徐有防。假注書李祖承。編修官張顯慶。別兼春秋金載瓚。尙衣院主簿曺允亨。以次進伏訖。上曰。曺允亨。進前。允亨進前。上曰。碑文昨已書出。而字劃亦不無補劃處。爾須主管爲之。可也。允亨曰。雖有略略補劃處。而別無加筆處矣。上曰。然則今日內。皆可以爲乎。允亨曰。前面則庶可爲之。而北漆則差遲時日矣。上曰。碑石刻出時。不可一任下輩。爾須看檢。而刻石處所。問於畿伯。從便爲之。可也。上又曰。年月則以小子嗣服之五年秋八月日書之。無妨耶。民始曰。以嗣服之五年辛丑八月日。敬製敬書。某日立書之。則誠甚爲好矣。上曰。所奏好矣。依此書之。可也。命書傳敎曰。加減苓朮散。自今日煎入。出榻敎有防曰。明日常參。何以爲之乎。上曰。今日已爲次對。則常參頉稟例也。明日。亦依例頉稟。可也。命退。諸臣以次退出。
정조 5년
辛丑七月三十日巳時。上御誠正閣。二直提學。右副承旨入侍時。二直提學鄭志儉。右副承旨金宇鎭。假注書李祖承。記事官金鳳顯。別兼春秋金載瓚。以次進伏訖。上曰。昨日承旨事。其果成說乎。係是生殺文書。則不爲審愼。有此誤下戶曹之事。豈不駭然。此承宣。可謂熟習院事。而近來漸爲生疎。是可訝也。宇鎭曰。臣亦伴直中一人。實不勝惶隕矣。上曰。以別兼日記事。飭敎至再。大臣筵奏。亦至屢次。而尙未修納。每勤筵敎。亦爲屑越。承旨筵退後。卽爲申飭。使之不多日修納。可也。上曰。判府事所書碑文。能以老筆。果爲精寫。可謂奇矣。然不可以此本爲定故。將欲使金鍾秀書納。而亦有日子不及之慮。昨夜。予已親寫。俄者曺允亨入侍時。已有下敎矣。果爲聞之乎。志儉曰。聞曺允亨之言。則御筆別無補劃處。只爲北漆云。事役似爲速成矣。上曰。碑面當書製。書日子。及立石日子。果以何日書之乎。志儉曰。當以初一日敬製敬書。十五日立書之矣。上曰。然則不必以紀元後某年書之。以嗣服後五年書之好矣。志儉曰。果以嗣服後五年辛丑八月書之矣。命宇鎭書傳敎曰。先朝寶鑑。今方纂輯校正。而列朝寶鑑則考出實錄。仍卽陸續纂輯。其在重其事之道。纂輯之後。不可不一番校閱。前大提學徐命膺李福源。前奎章閣提學蔡濟恭。國朝寶鑑校正堂上差下。使之主管校正之役事。傳于領府事。列朝寶鑑。一朝各差堂卽之意。大臣前已筵稟。今日內。依此差出之意。一體傳諭。今此列祖寶鑑纂輯之役。決不宜循用向時實錄纂修之謬規。俾各搜精攝要。作爲成書。成書後。送于校正堂上。更爲校閱。校閱後。又送于大臣裁定。始乃進呈事。令本廳知悉。又命書傳敎曰。春秋館堂上。待下批牌招察任。抄出之役。與新差纂輯堂郞眼同。自再明日始役。上曰。國朝寶鑑今幸就緖。誠非偶然。鄭昌聖之才。可謂優於是矣。洪良浩。亦當善爲之矣。又命書傳敎曰。新除授承旨。牌招察任。出榻敎志儉曰。今則日氣快晴。本閣曬書。當爲擧行。以何間爲之乎。上曰。以來月初五六日前。擇入。可也。出擧條仍命退。諸臣以次退出。
정조 5년
辛丑七月三十日申時。上御誠正閣。右承旨左副承旨前二直提學入侍時。右副承旨趙時偉。左副承旨金宇鎭。前二直提學徐浩修。假注書李祖承。記事官金鳳顯。別兼春秋金載瓚。以次進伏訖。上曰。今日宣傳官事。極爲駭然矣。方有下敎事。招致宣傳官則無一人守廳者。此果成說乎。在直者。旣已奉命出去。則渠輩固當卽爲入來。而不此之爲。以至廳中虛無人焉。渠輩所爲。誠無形矣。時偉曰。誠如聖敎矣。雖是半刻之間。不敢空廳。至於召命之下。無人膺命。宣傳官事。實爲駭痛矣。命浩修。讀奏御製紹賢書院致祭祭文。讀奏訖。上曰。字句間。如有病處。以此意。傳于奉朝賀。刪潤以入。可也。命浩修先退。上曰。分排日記抄出之役。其果何以爲之乎。宇鎭曰。姑未訖工矣。上曰。別兼所修凡例。實爲善成。承旨以此凡例。就議於領府事。仍爲校正好矣。至於宮官遞易之事。無不備載。使之日後開卷暸然之地。可也。上曰。知申方直藥院。同副可謂甲子昧爽政院事。無以修擧。誠爲可悶矣。宇鎭等曰。臣等俱在院中。而雖以一二事。言之。實無修擧之望。誠爲惶悚矣。上曰。兵判所捧宣傳官供辭持入。賤臣承命出。回奏曰。兵判今方開坐捧供。而姑未畢捧云矣。命退。承史以次退出。
정조 5년
辛丑七月三十日酉時。上御誠正閣。該房承旨與兵曹判書入侍時。兵曹判書李性源。右承旨趙時偉。假注書李祖承。記事官金鳳顯。別兼春秋金載瓚。以次進伏訖。上曰。諸宣傳官。今已捧供。渠輩所言。果以爲何如耶。性源曰。供辭今方捧入。而本事之外。又有可達者矣。宣傳官。若値空廳之時。通報於出直諸人。以爲推移入直例也。今日宣傳官之奉命出去時。本廳下吏。欲爲通報於出直人員。則奉命者。反使止之云。誠甚怪訝矣。上曰。然則於渠可爲自明之端。姑待在外宣傳官之復命。更爲覈問。可也。仍命退。諸臣以次退出。
정조 5년
行都承旨嚴璹藥院直。行左承旨李憲默坐。右承旨趙時偉坐。左副承旨金宇鎭坐直。右副承旨李世奭坐。同副承旨黃昇源坐直。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
李憲默啓曰。明日常參經筵。取稟。傳曰。只晝講。
정조 5년
李憲默啓曰。右副承旨李世奭。今日不爲仕進。卽爲牌招。何如。傳曰。允。
정조 5년
傳于李憲默曰。國朝寶鑑纂輯加差堂上會同分年後。大臣及堂上。同爲入侍。
정조 5년
李憲默啓曰。領府事金尙喆。加差纂輯堂上金魯鎭徐有隣鄭昌聖洪良浩沈念祖鄭志儉。依下敎來待矣。傳曰。入侍。
정조 5년
傳于黃昇源曰。京畿監司明朝。入侍。
정조 5년
吏曹。口傳政事。以李白圭爲淸道郡守。
정조 5년
兵曹口傳政事以鄭爀爲西道參軍。以兪國柱爲南道參軍。副司果李敬一許晪。
정조 5년
黃昇源。以纂輯廳言啓曰。★★第五段。倣誌狀原編凡例竝連書。以存謹嚴之體。卿等相議論理草記事。命下矣。前此寶鑑中。或逐行極行。一行不滿三四字。斷續錯落。有違簡編之體段。今若依誌狀原編之例。連書一行。只間一字。而命敎等字。一依兩寶鑑。俱不間字。則事體謹嚴。義例簡整。以此改付標於凡例中。何如。傳曰。允。
정조 5년
又以纂輯廳言啓曰。纂輯堂上。旣已啓下。郞廳前校理李敬一尹東晩。宗簿寺正李運彬。副司果徐浩修。軍資監正朴聖泰。權知承文院副正字李顯道。前典籍許晪差下。時無職名人。令該曹口傳付軍職。使之冠帶常仕。何如。傳曰。允。
정조 5년
李憲默。以弘文館言啓曰。新除授副修撰李時秀。卽爲牌招。何如。傳曰。允。
정조 5년
黃昇源。以吏曹言啓曰。新除授定山縣監李龜應呈狀內。矣身老母。年滿八耋。暑濕宿症。近添泄痢。症勢危篤。旬月之內。萬無離捨遠赴之望云。親年七十者。勿敍三百里外遠邑守令。載在法典。依例改差。何如。傳曰。允。此先正子孫。旣有錄用之命。而因渠情理。便卽例遞。豈非無實之甚乎。勿論奉祀孫支孫。京外職中。更爲從近收用。因此思之。先正文成公之子孫。零替爲尤甚。此亦隨其人地。相當窠調用。
정조 5년
李憲默。以禮曹言啓曰。每年各陵展謁。春則二三月。秋則八九月取稟事。曾有定式矣。今秋展謁。定於何陵。而以何間擇日乎。敢稟。傳曰。春初元陵親祭祭文。已有措辭。今十五日眞殿禮畢後。當拜明陵。仍行親祭。以此知悉。
정조 5년
黃昇源。以禮曹言啓曰。今此明陵幸行時。敬陵昌陵翼陵弘陵祭禮。則遣大臣攝行。順懷墓遣官致祭事。當依前例。磨鍊節目。而局內各陵展謁之節。何以爲之乎。敢稟。傳曰。依春展謁時例。爲之。
정조 5년
黃昇源。以兵曹言啓曰。依下敎。招入參上宣傳官李元謙南正圭。參下宣傳官崔命健朴孝晉等。査問其禁止請番。以致空廳委折。則李元謙所告內。矣身奉命出去之際。忙未覺察。知委請番一節。果未及言及於該廳書員。而至於禁止二字。誠爲曖昧。該廳書員之以矣身指名現告者。實莫曉何故。而以入直中右位出去之際。旣未及使之知委交替。莫非矣身矇然之罪。惶恐遲晩云。南正圭崔命健朴孝晉等所告內。矣身等徒知奉命之體重。忙急出去。果未及知委於在家諸宣傳官。以致空廳之境。疎忽之罪。惶恐遲晩云矣。該廳書員。則以李元謙指名現告。李元謙則發明禁止一節。泛稱遲晩。所當一番頭面。而宣傳官與宣傳官廳書員之一處面質。有傷事體。旣有査問之命。故爲先取招以入之意。敢啓。傳曰。以此以彼。宣傳官無形之致。當更觀前頭處分矣。
정조 5년
趙時偉。以兵曹言啓曰。備忘記尙以宣傳官空廳事。飭敎。何如。則渠輩一分有嚴畏之心。更何敢冒犯乎。今日入直宣傳官。竝以奉命出去。而無一人替待本廳。召命之下。以新來在曹司間者一人。僅僅推覓以來。此大關紀綱。每每太寬之故。將無收拾之境。堂上外。參上參下。不爲待令宣傳官。一竝當汰去。今日政勿拘常格。勿論京職外職及內禁衛之未準朔已準朔。各別擇差。所謂召致之曹司宣傳官一人。奚特不知東西。奏對亦極無形。當該宣傳官李東善。今當汰去。諸宣傳官及行首宣傳官。令兵曹拿問捧供草記事。命下矣。依傳敎行首宣傳官李邦五。參上宣傳官申鴻周閔百履尹壽民李尙謙。參下宣傳官梁埉趙駿逵元毅鎭李近胄金爀趙宅鎭李琦鉉。南行宣傳官李忠彬等。一竝拿入。謹以傳敎內辭緣。發問目取招問目內。以宣傳官廳空廳事。前後飭敎。何等申嚴。而今日入直宣傳官。奉命出去。則事當卽爲交替待令。而曹司李東善外。無一人來待。召命之下。乃使不知東西之李東善入侍者。事之無嚴。莫此爲甚。今日不爲交替委折。毋敢隱諱。一一直告。行首宣傳官李邦五。則身爲行首。不能檢飭。致此空廳之境。論其溺職之罪。又非諸宣傳官之比。特敎査問。事體至重。今日不交替緣由。毋敢飾辭。使之從實直告。則行首宣傳官李邦五所供內。矣身雖極無狀。粗知分義。本廳與他廳絶異。雖非飭敎。固不敢一刻空廳。況以空廳事。下敎截嚴。則矣身身爲廳首。常時雖不能檢下。若知入直宣傳官之奉命出去。則豈敢不卽卽知委於諸宣傳官。矣身同爲來待。而今日宣傳官出去時。初無知委之事。故矣身漢未聞知。致此空廳之境。嚴問之下。惶恐不知所達云。參上宣傳官申鴻周等所供內。矣身等雖極愚闇。飭敎之下。何敢空廳乎。入直宣傳官。若有奉命之事。則例爲知委於在家諸宣傳官。不拘番次。使之卽卽交替。而今日入直宣傳官出去時。初不知委。故矣身等全未聞之。以致空廳之境。實狀雖如此。飭敎之下。又致空廳者。矣身等罪狀。死無所惜。惶恐遲晩云矣。李邦五等。身爲宣傳官。敢此空廳者。論其罪狀。誠萬萬駭然。而旣有捧供草記之命。故爲先取招以入之意。敢啓。傳曰。知道。渠輩之分疏自捧。李元謙等招。大段相左。此等宣傳官。一竝沙汰。實無飭勵之政。而陵幸當前。姑且分揀。以此分付退送。
정조 5년
又以兵曹言啓曰。今八月十五日。大駕詣明陵展謁。仍行親祭時。以何營軍兵隨駕。何營軍兵留都。而禁軍馬步軍。幾番幾哨磨鍊乎。敢稟。傳曰。訓鍊都監禁衛營。爲先後廂。御營廳留都。而訓局則馬軍三哨。步軍十哨。禁營則騎步軍全數隨駕。禁軍則三番隨駕。
정조 5년
黃昇源。以兵曹言啓曰。今八月十五日。明陵幸行時。各差備應把。本曹驛馬不足之數。依下敎京畿洪忠兩道驛馬。依例別單書入。而各其監營。定差使員。同月十二日京中逢點事。兩道監司處。行移。何如。傳曰。允。
정조 5년
又以司僕寺。以一提調意啓曰。卽伏見傳敎。今番陵幸。本寺則驛馬。雖一匹勿爲待令事。命下矣。內寺馬。除走馬十匹。當爲入把馬。不過四十匹。外寺馬。除走馬十五匹卜馬一百二十匹。當爲入把馬。不過十三匹。內外寺入把馬都數。只是五十三匹。而前後陵幸時入把馬。溯考前例。則最少入之數猶不下百餘匹。若不得添補驛馬。則實無分排入把之勢。何以爲之。惶恐。敢啓。傳曰。知道。卜馬可騎者。推移入把。如又不足。京畿騎馬。量宜入把之意。分付該道。仍令政院。元傳敎抹去。可也。
정조 5년
李世奭。以義禁府言啓曰。洪忠監司李崇祜狀啓據。戶曹粘目內。結城縣監李思祚。令該府拿問處之事。允下矣。李思祚今方待命。卽爲拿囚之意。敢啓。傳曰。知道。
정조 5년
又以義禁府言啓曰。權知承文院副正字權埛。拿囚之意。敢啓。傳曰。知道。
정조 5년
黃昇源。以義禁府言啓曰。掌苑署別提崔宅華。拿囚之意。敢啓。傳曰。知道。
정조 5년
趙時偉。以左捕廳言啓曰。本廳從事官李商五。身病猝重。勢難察任。改差。何如。傳曰。允。
정조 5년
領議政徐命善箚曰。伏以臣卽伏見小報。因儀曹啓稟。有明陵展拜之命矣。竊伏惟念春秋謁陵。典禮攸載。況以肅祖誕彌之日。且値英考陞儲之月。我殿下穆然與懷於太歲之重回。旣以首春祗謁元陵。今又有是命。聖孝所感。瞻聆咸聳。第今景貺替周。天休將至。群情之顒望。無時不切。邦家之奏慶。惟日以俟。此際夙駕鑾輅。遠離宮闈。抑恐有事勢之難便者。若臣愚見。則已下之成命。姑勿頒布。留待他日。更爲涓吉。實合愼重之道。伏乞深思聖明。特許察納焉。答曰。省箚具悉卿懇。期日已定。進退勢有不可得者。不踰一舍之地。亦欲當日還駕。雖是此時。不必爲慮。卿須諒此。仍傳曰。此批答。遣史官傳諭于領議政。
정조 5년
修撰李宗燮疏曰。伏以臣父於昨日政。除授承政院右副承旨。例兼春秋館修撰官。臣之所帶春秋兼銜。自在當遞之科。玆敢援例陳章。伏乞聖明。亟命有司。照例遞改。以存公格。不勝幸甚。答曰。省疏具悉。疏辭。下該曹稟處。
정조 5년
辛丑八月初一日辰時。上御誠正閣。左副承旨入侍時。左副承旨金宇鎭。假注書趙興鎭。記事官金鳳顯。別兼春秋徐龍輔。以次進伏訖。宇鎭曰。特進官事。問於弘文館。則前日抄啓及今者抄啓者。相爲考準。故自爾遲滯云矣。上曰。昨日下敎之事。何如是遲滯乎。副學本來勤幹之人。似不必如是擧行。而此則必是下吏不卽往告之致。本館下吏。令政院科治事。分付。上曰。前二直提學。入侍。賤臣承命出。與前二直提學徐浩修。偕入進伏。上曰。昨日所下文字。卿父所見何如云耶。浩修曰。別無字句間疵病之處云矣。上曰。儀註中或有疎漏處。招禮吏趙光國。如有釐正處。更爲釐正。勞酒禮時樂章。亦依鹿鳴章體。更爲製入事。言及於奉朝賀。可也。命先退。上曰。今日纂輯廳會同坐起爲之云耶。宇鎭曰。今方開坐云矣。命書傳敎曰。十五日陵幸。至於出官時。只晝停所植炬。還官不至日暮。切勿待令。凡係役民之事。依近例。竝以儲置米會減。各邑分辦。亦依春初東五陵展拜時例。當陵及敬陵改服幕次外。局內諸陵。則以至遮帳所入進排之物。而竝爲姑減。以紓一分民弊事。分付該道。亦令該廳。依此知悉。各道補把馬。誠一弊端。今番海西關東年事。大違初料。況是當日還宮。雖無各道立把。似不至苟艱。京畿洪忠道驛馬外。切勿徵發事。分付兵曹。司僕寺馬單。預爲啓下。書訖。上曰。兵曹近年陵幸時馬單子。持入。鳳顯承命出去持入。上曰。兵曹謄錄中。只以京畿補把馬。經陵幸與否。知入。鳳顯承命出回奏曰。丙戌春行幸時。以日子之促迫。只把京畿驛馬云矣。命退。承史以次退出。